**ANEXO X**

**IN856C AXUDAS PARA A CONVOCATORIA DE MISIÓNS DE ESPECIALIZACIÓN INTELIXENTE**

**Memoria xustificativa do cumprimento do principio de non causar prexuízo significativo ao medio ambiente (DNSH)**

A memoria deberá conter os seguintes epígrafes:

**1. Resumo do proxecto**

1. Detallaranse e especificaranse as actividades, os métodos e os procedementos para seguir coa indicación da responsabilidade e a participación de cada unha das entidades nas actividades.
2. Describiranse os obxectivos técnicos, especificando as implicacións ambientais que conleva a súa realización (utilización de recursos, xeración de residuos, emisións de gases de efecto invernadoiro, tratamentos de augas, etc.)
3. Describiranse os resultados esperados no proxecto e por cada socio especificando o posible beneficio ambiental que se achega na súa realización.

**2. Consideración dos efectos ambientais directos ou indirectos na execución do proxecto e na súa posible vida útil**

Considérase un efecto indirecto aquel que se produce con posterioridade á execución do proxecto e que sexa efecto da utilización/explotación do produto desenvolvido.

Detallaranse os efectos ao medio ambiente, tanto directos como indirectos, provocados no proceso de desenvolvemento do proxecto e a súa posterior utilización.

Se no desenvolvemento do proxecto e na súa vida útil se identifica un efecto prexudicial para o medio ambiente en base aos obxectivos medio ambientais, débese propoñer unha alternativa de utilización/ produción. Se non houbese alternativa posible, deberase argumentar e xustificar a súa necesidade de uso ou produción.

**3. Xustificación do proxecto como actividade de baixo impacto ambiental**

Neste apartado débese de xustificar e argumentar que:

1. non existen alternativas viables de baixo impacto ambiental desde o punto de vista técnico e/ou económico para a realización do proxecto;
2. se adoptan os mellores niveis de desempeño ambiental no sector para a execución do proxecto;
3. a actividade conduce a un desempeño ambiental significativamente mellor que as alternativas dispoñibles no sector.

Os tres puntos deben de ser argumentados e xustificados tendo en conta os procesos ou tecnoloxías de utilización e/ou desenvolvemento do proxecto.

**4. Obxectivos medio ambientais**

Para cubrir este punto débese de explicar o proceso de produción ou desenvolvemento do proxecto e se interfire ou compromete algúns dos obxectivos medio ambientais. Aínda que non sexa de aplicación algún dos obxectivos ambientais no desenvolvemento do proxecto débese de xustificar igualmente. Con carácter xeral, cada obxectivo ambiental debe conter:

1. Unha explicación do obxectivo técnico e do proceso (actividades do proxecto e materias primas utilizadas) de desenvolvemento do proxecto enfocada a cada obxectivo medio ambiental.
2. A argumentación e/ou xustificación á pregunta formulada debe incluír referencias á lexislación ambiental nacional e/ou da UE aplicable.
3. Facilitar, cando for posible, datos cuantitativos de referencia e valores cuxa meta se pretende alcanzar.
4. No caso de se identificar un impacto, indicar mecanismos de control e seguimento para previlo. Incluír referencias á aplicación ou utilización de sistemas de xestión medio ambiental, utilización de bens ou servizos con etiqueta ecolóxica da UE.

En cada obxectivo ambiental débese responder a pregunta formulada coas indicacións especificas descritas para cada un deles:

**1. Contribución substancial para a mitigación do cambio climático**

|  |
| --- |
| **Espérase que o proxecto xere emisións importantes de gases de efecto invernadoiro?** |

Segundo o artigo 10 do Regulamento 2020/852, considérase que unha actividade contribúe de forma substancial a estabilizar as concentracións de gases de efecto invernadoiro na atmosfera a un nivel que impida interferencias antropoxénicas perigosas no sistema climático compatible co obxectivo de longo prazo en materia de temperatura do Acordo de Paris, a través da prevención ou redución das emisións dos ditos gases ou do incremento da súa adsorción, nomeadamente a través da innovación de procesos ou produtos por algún dos medios seguintes:

1. a xeración, a transmisión, o almacenamento, a distribución ou o uso de enerxías renovables, en particular utilizando tecnoloxías innovadoras cun potencial de aforro futuro significativo ou mediante os reforzos ou ampliacións da rede que foren necesarios;
2. a mellora da eficiencia enerxética, excepto para as actividades de xeración de electricidade a que se refire o artigo 19, apartado 3;
3. o aumento da mobilidade limpa ou climaticamente neutra;
4. o paso para a utilización de materiais renovables procedentes de fontes limpas;
5. o aumento do uso de tecnoloxías de captura e utilización de carbono e de captura e almacenamento de carbono seguros para o medio ambiente que xeren unha redución neta das emisións de gases de efecto invernadoiro;
6. o reforzo dos sumidoiros de carbono, en particular mediante a prevención da deforestación e da degradación dos bosques, a recuperación dos bosques, a xestión sostible e a recuperación das terras agrícolas, dos prados e das zonas húmidas, a forestación e a agricultura rexenerativa;
7. a implantación da infraestrutura enerxética necesaria para posibilitar a descarbonización dos sistemas de enerxía;
8. a produción de combustibles limpos e eficientes a partir de fontes renovables ou neutras en carbono ou
9. facilitar calquera das actividades mencionadas nas letras a) e h) do presente apartado conforme o disposto no artigo 16.

Deberase de facer referencia á compatibilidade co obxectivo de redución de emisións de gases de efecto invernadoiro para o ano 2030 e co obxectivo de neutralidade climática para o ano 2050.

Para accións relacionadas con electrificación, farase referencia á complementación con medidas dirixidas á descarbonización e ao aumento da capacidade de xeración de enerxías renovables a nivel nacional.

**2. Contribución substancial para a adaptación ao cambio climático**

|  |
| --- |
| **Espérase que o proxecto dea lugar a un aumento dos efectos adversos das condicións climáticas actuais e das previstas no futuro, sobre si mesma ou nas persoas, a natureza ou os activos?** |

Segundo o artigo 11 do Regulamento 2020/852, considérase que unha actividade económica contribúe de forma substancial á adaptación ao cambio climático cando esta actividade:

1. inclúa solucións de adaptación que ou ben reduzan de forma substancial o risco de efectos adversos do clima actual e do clima previsto no futuro sobre esa actividade económica ou ben reduzan de forma substancial eses efectos adversos, sen aumentar o risco de efectos adversos sobre as persoas, a natureza ou os activos, ou
2. prevexa solucións de adaptación que, ademais de cumprir as condicións establecidas no artigo 16, contribúen de forma substancial para previr ou reducir o risco de efectos adversos do clima actual e do clima previsto no futuro ou reduzan de forma substancial eses efectos adversos sobre as persoas, a natureza ou os activos, sen aumentar o risco de efectos adversos sobre outras persoas, outras partes da natureza ou outros activos.

Débese referenciar a valoración de realizar unha avaliación do risco climático, e realizala se for de aplicación.

**3. Contribución substancial para o uso sostible e para a protección sostible dos recursos hídricos e mariños**

|  |
| --- |
| **Espérase que o proxecto prexudique o bo estado ou o bo potencial ecolóxico das masas de augas (superficiais e subterráneas) ou o bo estado ecolóxico das augas mariñas?** |

Segundo o artigo 12 do Regulamento 2020/852, considérase que unha actividade económica contribúe de forma substancial para o uso sostible e para a protección dos recursos hídricos e mariños cando contribúa substancialmente para alcanzar o bo estado das masas de augas, incluídas as augas superficiais e as augas subterráneas, ou a previr a súa deterioración cando están xa en bo estado, ou ben cando contribúa substancialmente para acadar o bo estado medio ambiental das augas mariñas ou para previr a súa deterioración cando estean en bo estado medio ambiental por algún dos medios seguintes:

1. protexer o medio ambiente dos efectos adversos dos vertidos de augas residuais urbanas e industriais, en especial, de contaminantes que son obxecto de preocupación crecente como os produtos farmacéuticos e os microplásticos, garantindo a recollida, o tratamento e o vertido adecuados das augas residuais urbanas e industriais;
2. protexer a saúde humana dos efectos adversos de toda a contaminación das augas destinadas ao consumo humano garantindo que estas estean libres de calquera microorganismo, parasito ou substancia que poida representar un perigo para a saúde humana e mellorando o acceso da poboación á auga potable limpa;
3. mellorar a xestión e a eficiencia da auga, en particular, protexendo e mellorando o estado dos ecosistemas acuáticos, fomentando o uso sostible da auga mediante a protección no longo prazo dos recursos hídricos dispoñibles, por exemplo, con medidas como a reutilización da auga, reducindo progresivamente os contaminantes nas augas superficiais e subterráneas, contribuíndo para reducir os efectos de inundacións e secas, ou mediante calquera outra actividade que protexa ou mellore o estado cualitativo e cuantitativo das masas de auga;
4. velar pola utilización sostible dos servizos dos ecosistemas mariños ou contribuír para o bo estado medio ambiental das augas mariñas, en particular, protexendo, conservando e restaurando o medio mariño e evitando ou reducindo os vertidos no medio mariño, ou
5. facilitar calquera das actividades enumeradas nas letras a) a d) do presente apartado conforme o disposto no artigo 16.

En base á execución do proxecto, débense de identificar e considerar os posibles riscos de degradación ambiental da calidade das augas e prevención da tensión hídrica en virtude do Directiva Marco da Auga e os plans hidrolóxicos de conca.

No caso de actuacións no medio mariño e costeiro, non impedir nin comprometer de forma permanente a consecución dun bo estado ambiental, tal como se define no Directiva Marco sobre a Estratexia Mariña, a nivel da rexión ou subrexión mariña de que se trate ou nas augas mariñas doutros Estados.

Débese referenciar non ter un impacto significativo sobre: i) as masas de auga afectadas ou ii) hábitats e especies protexidos que dependen directamente da auga.

Débese respectar a xerarquía de mitigación e outros requisitos pertinentes en virtude da Directiva de aves silvestres e a Directiva de conservación dos hábitat naturais e de flora e fauna silvestres.

**4. Contribución substancial para a transición para unha economía circular**

|  |
| --- |
| **Espérase que o proxecto cause un prexuízo significativo á economía circular, incluídos a prevención e o reciclado de residuos, se xera importantes ineficiencias no uso de materiais ou no uso, directo ou indirecto, de recursos naturais; se dá lugar a un aumento significativo da xeración, incineración ou eliminación de residuos a longo prazo pode causar un prexuízo significativo e no longo prazo para o medio ambiente?** |

Segundo o artigo 13 do Regulamento 2020/852, considérase que unha actividade contribúe de forma substancial á transición cara á economía circular, en particular a prevención, a reutilización e a reciclaxe de residuos, cando a dita actividade:

1. use os recursos naturais, nomeadamente materiais sostibles de orixe biolóxica e outras materias primas, na produción de modo máis eficiente, a través da redución do uso de materias primas primarias ou o aumento do uso de subprodutos e de materias primas secundarias ou use medidas de eficiencia enerxética e dos recursos;
2. aumente a durabilidade, a reparabilidade ou as posibilidades de actualización ou reutilizacIón dos produtos, especialmente nas actividades de deseño e fabricación;
3. aumente a reciclabilidade dos produtos e a reciclabilidade dos materiais contidos nos ditos produtos, entre outras maneiras a través da substitución dos produtos e materiais non reciclables ou a súa menor utilización, especialmente nas actividades de deseño e fabricación;
4. reduza de forma substancial o contido de sustancias perigosas e substitúa as substancias extremadamente preocupantes en materiais e produtos ao longo de todo o seu ciclo de vida, consonte os obxectivos establecidos no Dereito da Unión, en particular substituíndo as ditas substancias por alternativas máis seguras e garantindo a súa trazabilidade;
5. prolongue o uso de produtos, concretamente a través da reutilización, o deseño para a súa durabilidade, novas orientacións, a desmontaxe, as actualizacións, a reparación e o uso compartido;
6. aumente o uso de materias primas secundarias e a calidade destas, en particular a través do reciclado de residuos de alta calidade;
7. preveña ou reduza a xeración de residuos, especialmente a procedente da extracción de minerais e os residuos da construción e demolición de edificios;
8. incremente a preparación para a reutilización e o reciclado de residuos;
9. aumente o desenvolvemento da infraestrutura de xestión de residuos necesaria para a prevención, para a preparación para a reutilización e para o reciclado, ao tempo que se garanta que os materiais recuperados resultantes se reciclan como materias primas secundarias de alta calidade na produción, evitando o ciclo de degradación;
10. reduza ao mínimo a incineración e evite o vertido dos residuos, incluída a descarga en vertedoiros, de conformidade cos principios da xerarquía de residuos;
11. evite ou reduza a dispersión de residuos no medio ambiente.
12. Facilite as actividades mencionadas nas letras a) a k) deste apartado conforme o disposto no artigo 16.

Débese garantir a utilización eficiente para os principais recursos utilizados. Débese abordar as ineficiencias no uso dos recursos e garantir a recollida separada eficaz e eficiente dos residuos en orixe, así como que as fraccións separadas en orixe se envían para a preparación para a súa reutilización ou reciclaxe.

Todo iso consonte o plan de xestión de residuos e o programa de prevención de residuos nacionais ou rexionais pertinentes, de conformidade co artigo 28 da Directiva 2008/98/CE modificada pola Directiva 2018/851/UE e, cando exista, coa estratexia nacional, rexional ou local de economía circular e cos principios de produtos sostibles e coa xerarquía de residuos, priorizando a prevención de residuos.

**5. Contribución substancial para a prevención e o control da contaminación**

|  |
| --- |
| **Espérase que o proxecto de lugar a un aumento significativo das emisións de contaminantes á atmosfera, a auga ou o solo?** |

Segundo o artigo 14 do Regulamento 2020/852, considérase que unha actividade contribúe de forma substancial á prevención e o control da contaminación cando contribúa á protección fronte á contaminación do medio ambiente por algún dos medios seguintes:

1. previr ou, cando isto non for posible, reducir as emisións contaminantes para atmosfera, a auga ou a terra, distintas dos gases de efecto invernadoiro;
2. mellorar os niveis de calidade do aire, a auga ou o solo nas zonas nas que a actividade económica se realiza e minimizar ao mesmo tempo os efectos adversos para a saúde humana e o medio ambiente, ou o risco de os xerar;
3. previr ou reducir ao mínimo calquera efecto adverso para a saúde humana e o medio ambiente provocado pola produción, o uso e a eliminación de produtos químicos;
4. realizar tarefas de limpeza dos residuos abandonados e de calquera outra contaminación ou
5. facilitar calquera das actividades mencionadas nas letras a) a d) deste apartado conforme o artigo 16.

Todo iso facendo referencia aos plans de redución da contaminación existentes a nivel mundial, nacional, rexional ou local. Se fose de aplicación, identificar, propoñer e incluír solucións alternativas ao uso de substancias perigosas.

Se for de aplicación, xustificar a metodoloxía de uso sostible dos praguicidas.

Se for de aplicación, xustificar a utilización das mellores prácticas para combater a resistencia aos antimicrobianos.

**6. Contribución substancial para a protección e a restauración da biodiversidade e dos ecosistemas**

|  |
| --- |
| **Espérase que o proxecto vaia en gran medida en detrimento das boas condicións e a resiliencia dos ecosistemas ou en detrimento do estado da conservación dos hábitats e das especies, en particular daqueles de interese para a Unión Europea?** |

Segundo o artigo 15 do Regulamento 2020/852, considérase que unha actividade contribúe de forma substancial á protección e restauración da biodiversidade e os ecosistemas cando esta actividade contribúa de forma substancial a protexer, conservar ou recuperar a biodiversidade ou a lograr as boas condicións dos ecosistemas, ou a protexer os ecosistemas que xa están en boas condicións por medio de:

1. a conservación da natureza e a biodiversidade, en particular, logrando un estado de conservación favorable dos hábitats naturais e seminaturais e das especies ou evitando a súa deterioración se o seu estado e conservación xa é favorable, e protexendo e restaurando os ecosistemas terrestres, mariños e outros ecosistemas acuáticos co fin de mellorar o seu estado e capacidade de prestar servizos ecosistémicos;
2. o uso e a xestión sostibles da terra, en particular, a protección adecuada da biodiversidade do solo, a neutralidade na degradación das terras e o saneamento dos terreos contaminados;
3. unhas prácticas agrícolas sostibles, en particular, aquelas que contribúan para mellorar a biodiversidade ou a frear ou evitar a degradación dos solos e outros ecosistemas, a deforestación e a perda de hábitats;
4. unha xestión forestal sostible, cunhas prácticas e unha utilización dos bosques e dos terreos forestais que contribúan a mellorar a biodiversidade ou que freen ou eviten a degradación dos ecosistemas, a deforestación e a perda de hábitats
5. facilitar calquera das actividades mencionadas nas letras a) a d) deste apartado conforme o disposto no artigo 16.

Confirmar e xustificar que a actuación respecta a xerarquía de mitigación e outros requisitos pertinentes en virtude da Directiva de aves silvestres e a Directiva de conservación dos hábitats naturais.

Cando cumpra, confirmar o compromiso de realización dunha avaliación do impacto ambiental e aplicación das súas conclusións.